ตลาดลาวม่วน2หุ้นรสก.ฉลุยต่างชาติสนใจ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — เปิดตลาดหุ้นลาววันแรกฉลุย นักลงทุนสนใจหุ้นรัฐวิสาหกิจ 2 ช่องทางทำกำไรสั้นยาว
นายชัยภัทร ศรีวิสารวาจา ประธานคณะกรรมการบริหาร บริษัท หลักทรัพย์ ซีมิโก้ เปิดเผยว่า บล.ซีมิโก้ ได้ร่วมทุนกับธนาคารบีซีอีแอลของประเทศลาว ธนาคารรัฐวิสาหกิจใหญ่สุด เปิดบริษัทค้าหลักทรัพย์ชื่อ BCELเคที และเป็น 1 ใน 2 โบรกเกอร์สมาชิกของตลาดหุ้นลาว 
หุ้นลาวที่ซื้อขาย 2 ตัว คือ โรงไฟฟ้าอีพีแอล และธนาคารบีซีอีแอล ได้รับความสนใจจากนักลงทุนลาวและต่างชาติที่หาช่องทางทำกำไรจากตลาดเกิดใหม่
สำหรับตลาดหุ้นลาวเปิดให้ซื้อขายวันละ 2 รอบและปิดซื้อขายทันทีเมื่อคำสั่งซื้อและขายจับคู่กัน 
นายชนิตร ชาญชัยณรงค์ ผู้ช่วยผู้จัดการตลาดหลักทรัพย์ กล่าวว่า รู้สึกชื่นชมและยินดีกับตลาดหุ้นลาวที่ประสบความสำเร็จในการเปิดซื้อขายวันแรก โดยระบบซื้อขายแตกต่างจากไทยเมื่อ 30 ปีก่อน ซึ่งนำคำสั่งซื้อมารวมแล้วเปิดซื้อขายจับคู่ทันที 
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) กล่าวว่า บริษัทได้ร่วมลงทุนกับพันธมิตรในลาว จัดตั้งบริษัท LTNDT ในลาว
“เรากำลังหาโอกาสจากตลาดลาวที่เพิ่งเปิด ตอนนี้อยู่ระหว่างการศึกษากฎหมายและกฎเกณฑ์ เพื่อนำบริษัท LTNDT เข้าจดทะเบียนให้เร็วที่สุด” น.ส.ชมเดือน กล่าว
ทั้งนี้ ตลาดหุ้นลาวเป็นช่วงของการเริ่มต้น จะต้องมีอะไรดี และลาวประกาศตัวว่าเป็นแบตเตอรี่อาเซียน จึงสามารถเอื้อธุรกิจของบริษัทได้เป็นอย่างดี